<classify> MVUA kubwa ya mawe iliyonyesha wilayani Kasulu mkoani Kigoma juzi mchana, imeleta uharibifu mkubwa baada ya kuezua vyumba nane vya madarasa katika shule mbili za msingi wilayani humo.Kuta za shule hizo zimeanguka na wanafunzi 38 wamejeruhiwa vibaya sehemu mbalimbali za miili yao. Habari zilizopatikana kutoka Kasulu zilizothibitishwa na Ofisa Elimu Mkoa wa Kigoma, Juma kaponda, zimezitaja shule zilizokumbwa na kadhia hiyo kuwa ni Nyaruhande na Bugaga. Akizungumza kwa njia ya simu, Kaponda alisema kwa sasa yuko nje ya mkoa, lakini taarifa amepewa juu ya tukio hilo na kwamba wanafunzi waliojeruhiwa wamelazwa katika Hospitali ya Wilaya ya Kasulu kwa matibabu.Mwanakijiji cha Bugaga, Celestine Mathias ameliambia gazeti hili kuwa mvua hiyo imeleta athari kubwa kwa Shule ya Msingi Bugaga, lakini pia kwa mazao mashambani kutokana na kuathiriwa na mawe yaliyotokana na mvua hiyo. Hata hivyo, Ofisa Elimu Mkoa alisema licha ya madarasa hayo manane kuathirika, hakuna shule itakayofungwa na kwamba ametoa maelekezo wanafunzi wawe wanasoma kwa kupeana zamu.Kamanda wa Polisi wa Mkoa, Martin Otieno alithibitisha ajali hiyo, ingawa hakuwa na taarifa za kina, isipokuwa wasaidizi wake wamekwenda eneo la tukio hivyo atatoa taarifa baada ya kukusanya taarifa muhimu. Aidha, imeelezwa kuwa madarasa manne ya Shule ya Msingi Mwakizega wilayani nayo yameezuliwa na mvua kubwa iliyoambatana na upepo iliyonyesha, ambayo hata hivyo hakuna athari za kibinadamu iliyotokea.  <topic>: KITAIFA 